ฝายมีชีวิตพิชิตภัยแล้ง แห่งที่ 3 ในพื้นที่อำเภอรามัน จังหวัดยะลา ร่วมกันรักษาต้นน้ำและรักษาระบบนิเวศ
ฝายมีชีวิตพิชิตภัยแล้ง แห่งที่ 3 ในพื้นที่ อ.รามัน จ.ยะลา          ที่ฝายมีชีวิตพิชิตภัยแล้ง บ้านทำนบ หมู่ที่ 3 ตำบลกาลอ อำเภอรามัน จังหวัดยะลา พันเอก อรรถพล คงสง ผู้บังคับหน่วยเฉพาะกิจกรมทหารพรานที่ 41 เป็นประธานส่งมอบ “ฝายมีชีวิตพิชิตภัยแล้ง” แห่งที่ 3 ในพื้นที่อำเภอรามัน จังหวัดยะลา ให้กับผู้นำชุมชนและประชาชนในพื้นที่ ซึ่งเป็นโครงการริเริ่มตามนโยบายของผู้บังคับหน่วยเฉพาะกิจยะลา พร้อมทั้งให้การสนับสนุนงบประมาณในการจัดสร้างฝาย เพื่อบรรเทาความเดือดร้อนให้กับประชาชนที่อาจได้รับผลกระทบในช่วงฤดูแล้ง ไม่มีน้ำใช้ในการอุปโภคบริโภคและทำการเกษตร          สำหรับฝายมีชีวิตพิชิตภัยแล้งบ้านทำนบ สร้างขึ้นมาเพื่อแก้ปัญหาการขาดแคลนน้ำให้กับชาวบ้าน เพื่อให้ชาวบ้านสามารถใช้ประโยชน์จากฝายในด้านต่าง ๆ เป็นฝายมีชีวิตที่สร้างโดยคนในชุมชนร่วมกับเจ้าหน้าที่และส่วนราชการที่เกี่ยวข้อง อันก่อให้เกิดความรักความสามัคคีของชุมชน รวมถึงสร้างความตระหนักให้ประชาชนในพื้นที่ได้ร่วมกันรักษาต้นน้ำและรักษาระบบนิเวศ รวมถึงร่วมกันปกป้องดูแลพื้นที่ป่าให้มีความอุดมสมบูรณ์อยู่คู่กับชุมชนต่อไป          พร้อมกันนี้ ผู้บังคับหน่วยเฉพาะกิจกรมทหารพรานที่ 41 ได้มอบผลอินทผาลัม น้ำหวานเฮลซ์บลูบอยและน้ำตาลทรายจากหน่วยเฉพาะกิจยะลา ให้กับผู้นำศาสนาและประชาชนเนื่องในโอกาสเดือนรอมฎอนเพื่อใช้บริโภคในการละศีลอด (เปิดปอซอ) ห้วงเดือนรอมฎอน อีกด้วย